REGULAMENTUL (CE) NR. 1247/2007 AL CONSILIULUI
din 22 octombrie 2007
de modificare a Regulamentului (CE) nr. 1947/2005 în ceea ce privește ajutoarele naționale acordate de Finlanda pentru semințe și semințe de cereale
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 36 și articolul 37 alineatul (2) al treilea paragraf,
având în vedere propunerea Comisiei,
având în vedere avizul Parlamentului European,
întrucât:
(1)
În temeiul articolului 8 alineatul (2) primul paragraf din Regulamentul (CE) nr. 1947/2005 (1), Finlanda poate, sub rezerva autorizării de către Comisie, să acorde ajutoare pentru anumite cantități de semințe și pentru anumite cantități de semințe de cereale produse în Finlanda, din cauza condițiilor climatice specifice.
(2)
Pe baza informațiilor care i-au fost comunicate de Finlanda, Comisia a trimis Consiliului un raport, în conformitate cu articolul 8 alineatul (2) al doilea paragraf din Regulamentul (CE) nr. 1947/2005. Raportul arată că producătorii de semințe și de semințe de cereale din Finlanda au acces la alte sisteme de ajutor de care beneficiază și care compensează fermierii finlandezi pentru condițiile climatice în care își desfășoară activitatea.
(3)
De asemenea, raportul arată că volumul producției de semințe de cereale din Finlanda a cunoscut o tendință ascendentă și că importurile de semințe de cereale au un volum redus în comparație cu cantitățile produse pe plan național. În plus, raportul arată că, atunci când producția națională de semințe a scăzut, importurile au crescut și invers, ceea ce demonstrează că înlocuirea producției naționale de semințe cu importuri este posibilă și că ajutoarele naționale finlandeze pot denatura concurența cu produsele importate.
(4)
Semințele de timoftică sunt multiplicate în Finlanda în condiții aproape optime și suficient de concurențiale. Menținerea ajutoarelor cuplate pentru producția de timoftică constituie un stimulent pentru producția de semințe de timoftică în Finlanda. Prin urmare, acordarea de ajutoare naționale pentru producția de semințe de timoftică ar trebui să înceteze.
(5)
Ținând seama de motivele expuse anterior și pentru buna funcționare a pieței interne, se impune încetarea posibilității ca Finlanda să acorde ajutoare naționale pentru producția de semințe și de semințe de cereale. Cu toate acestea, pentru a oferi fermierilor finlandezi posibilitatea de se pregăti în vederea situației create de desființarea ajutoarelor naționale, se impune menținerea acordării ajutoarelor pentru producția de semințe și de semințe de cereale, cu excepția semințelor de timoftică, pentru o ultimă perioadă tranzitorie, la încetarea căreia acestea vor fi desființate.
(6)
În vederea analizei intermediare a sistemului național de ajutoare, se impune să se solicite Finlandei să furnizeze un raport detaliat privind rezultatele ajutoarelor naționale acordate.
(7)
Prin urmare, Regulamentul (CE) nr. 1947/2005 ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 8 din Regulamentul (CE) nr. 1947/2005, alineatul (2) se înlocuiește cu următorul text:
„(2) Sub rezerva autorizării de către Comisie, Finlanda poate să acorde ajutoare pentru anumite cantități de semințe, cu excepția semințelor de timoftică (Phleum pratense L.), și pentru anumite cantități de semințe de cereale produse doar în Finlanda, până la recolta din 2010 inclusiv.
Până la data de 31 decembrie 2008, Finlanda transmite Comisiei un raport detaliat privind rezultatele ajutoarelor autorizate.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 octombrie 2007.